
ΓΡΑΦΕΙΟ ΤΥΠΟΥ
Αθήνα, 04.01.2021
ΔΕΛΤΙΟ ΤΥΠΟΥ
Παράταση μέχρι το τέλος Μαρτίου για τη ρύθμιση οφειλών δικαιούχων εργατικής κατοικίας στους οικισμούς του πρώην ΟΕΚ

Παρατάθηκε μέχρι την Τετάρτη 31 Μαρτίου 2021, η προθεσμία υποβολής ηλεκτρονικών αιτήσεων για τη ρύθμιση αποπληρωμής οφειλών που προέρχονται από την παραχώρηση κατοικίας σε οικισμούς του τέως Οργανισμού Εργατικής Κατοικίας (τ.ΟΕΚ), ύστερα από τις με αριθμ. 5466 και 5573/87/26-11-2019 και 5066/106/29-9-2020 αποφάσεις του Δ.Σ. ΟΑΕΔ.

Κατόπιν της δημοσίευσης της αρ. 57454/4982/17.12.2020 Κοινής Υπουργικής Απόφασης (ΦΕΚ Β’ 5816./30.12.2020), από σήμερα επαναλειτουργεί η ηλεκτρονική πλατφόρμα αιτήσεων των οικιστών για ρύθμιση στην ηλεκτρονική διεύθυνση:

http://www.oaed.gr/-/nea-elektronike-platphorma-gia-te-rythmise-opheilon-dikaiouchon-ergatikes-katoikias-stous-oikismous-tou-t-oek- 

Συγκεκριμένα, στην αρχική σελίδα του ιστότοπου του ΟΑΕΔ www.oaed.gr στο πεδίο «Κοινωνική Πολιτική» οι ενδιαφερόμενοι δικαιούχοι επιλέγουν «Ρύθμιση οφειλών δικαιούχων εργατικής κατοικίας στους οικισμούς του τ.ΟΕΚ», στη συνέχεια επιλέγουν «Σύνδεση στη νέα εφαρμογή» και εισέρχονται στην εφαρμογή με τους κωδικούς πρόσβασης ΤaxisNet και ακολουθούν τις οδηγίες που δίδονται αναλυτικά στον «Οδηγό Συμπλήρωσης Αίτησης Υπαγωγής για τις ρυθμίσεις».
Η παράταση της προθεσμίας, που έληξε στις 31 Δεκεμβρίου 2019, έχει ως στόχο οι δικαιούχοι οικιστές του τ.ΟΕΚ να ωφεληθούν από τις ευνοϊκές ρυθμίσεις αποπληρωμής των οφειλών τους και να εξασφαλίσουν τη νέα ενιαία, ανά την επικράτεια, τιμή μονάδας παραχώρησης των εργατικών κατοικιών (304,41 ευρώ ανά τμ). Επιπλέον, η νέα ΚΥΑ προβλέπει:
· Έκπτωση 50% για τους πολύτεκνους δικαιούχους, επί της τιμής παραχώρησης της κατοικίας, με δικαίωμα - για τους ήδη υπαχθέντες στη ρύθμιση - υποβολής συμπληρωματικής αίτησης για επανυπολογισμό της τιμής, 

· Ένταξη στις ρυθμίσεις δικαιούχων που έχουν καταθέσει αίτημα του άρ.4 του Ν.3869/2010,
· Αποσαφήνιση του όρου «ιδιοκατοίκηση», μοναδική προϋπόθεση ένταξης στις ρυθμίσεις, με δυνατότητα υπαγωγής σε αυτές, κατ’ εξαίρεση, σε μη ιδιοκατοικούντες δικαιούχους, εφόσον σε καμία περίπτωση δεν προκύπτει εκμετάλλευση της παραχωρηθείσας κατοικίας.

